**Bli kandidat til bispedømmeråd og Kirkemøte!**

Våren 2019 setter det opp kandidatlister til Kirkevalget i september. Du kan være en av dem som blir utfordret til å stille til valg.

Ved kirkevalget velges det medlemmer til både menighetsråd og bispedømmeråd. I hvert av de elleve bispedømmene er det et bispedømmeråd. Bispedømmerådet ansetter prester og enkelte andre ansatte i kirken. Medlemmene av bispedømmerådet er også medlemmer av Kirkemøtet, det høyeste organet i Den norske kirke.

Til bispedømmerådsvalget vil du finne kandidatlister fra nominasjonskomiteer i hvert bispedømme og fra ulike nomineringsgrupper.

 **Hva ville Norge vært uten kirken?**
Hvor skulle vi henvendt oss for å få hjelp til å skape høytid og himmel over de store begivenhetene? Hvor skulle vi gått når sorgen rammer og når våre egne ord blir for små? Ville vi ikke ha savnet de stille rommene med stor takhøyde der alle er velkomne med livet sitt – i hverdag og høytid? Ville vi ikke vært fattigere i møte med livets mangfold og dødens realitet uten kirken?

**Ha vil kirken være uten deg?**

Uten mennesker eksisterer ikke kirken! Uten engasjement dør kirken!

Dersom du mener at kirken er viktig, trenger vi ditt engasjement! Noen er først og fremst motivert for å delta i praktisk menighetsliv, mens andre oppdager at de kan være med å styre og styrke kirken gjennom å si ja til verv i Den norske kirke. Dersom du ønsker å ha en hånd med på rattet når kirken nå styrer inn i fremtiden, kan bispedømmerådet og Kirkemøtet være stedene der din innsats kan utgjøre en forskjell!

Blir du med i bispedømmerådet, er du automatisk også medlem av Den norske kirkes øverste folkevalgte organ, Kirkemøtet. I bispedømmerådet er du blant annet med på å bestemme hvilke prester som skal ansettes. I Kirkemøtet er du med på å skape kirkens fremtid i en tid der kirken må finne balansen på egne bein, midt i vårt flerkulturelle samfunn. Du kan være med å avgjøre hva Jesu budskap skal bety i vår tid gjennom Den norske kirkes visjoner og strategier. Du kan bidra til å få på plass en kirkeorganisasjon som jobber smartere og som enda bedre støtter opp om kirkens urceller, menighetene.

Ved å engasjere deg i kirkens rådsarbeid bidrar du på mange måter:

* Du hjelper kirken til å være nær dagens mennesker og nær troens kilder
* Du bidrar til at kirken fortsatt er en viktig samfunnsaktør lokalt og nasjonalt
* Du bygger fellesskap og får et større nettverk
* Du kan bidra med dine kunnskaper og får nyttig styreerfaring

**Din stemme bidrar til å gjøre kirken flerstemt og mer mangfoldig!**